ອົບພະຍົບ ໂຣຮິງຢາ ຢາກກັບຄືນໄປ ມຽນມາ ທີ່ເປັນບ້ານເກີດ
ຊາວໂຣຮິງຢາ ທີ່ຢູ່ໃນບັງກລາແດັສ ກ່າວວ່າ ຕົນຕ້ອງການ ຢາກກັບຄືນໄປ ບ້ານເກີດຂອງຕົນ ຖ້າປະຊາຄົມໂລກ ຫາກກົດດັນມຽນມາ.
ຊາວມຸສລິມໂຣຮິງຢາທີ່ໄປຂໍ້ລີ້ໄພຢູ່ບັງກລາແດັສກ່າວວ່າ ເຂົາເຈົ້າບໍ່ຕ້ອງການຢາກດຳລົງຊີວິດແບບອົບພະຍົບ ແລະຕ້ອງການຢາກກັບໄປບ້ານເກີດຂອງພວກເຂົາເຈົ້າຢູ່ມຽນມາ ທ່ານ Mohammad Shaker ຜູ້ນຳຂອງຊາວໂຣຮິງຢາ ຢູ່ໃນເຂດເມືອງ Cox's Bazar ຂອງບັງກລາແດັສ ກ່າວວ່າ “ຊາວໂຣຮິງຢາໄດ້ເຂົ້າໄປຂໍລີ້ໄພເປັນການຊົ່ວຄາວຢູ່ໃນບັງກລາແດັສ ກໍເພື່ອຊ່ອຍຮັກສາຊີວິດຂອງພວກເຂົາເຈົ້າເອົາໄວ້ ຈາກສະຖານະການແບບຂ້າລ້າງເຊື້ອຊາດເຜົ່າພັນຢູ່ໃນມຽນມາ ເກືອບທຸກຄົນ ໃນໝູ່ພວກເຮົາ ການດຳລົງຊີວິດແບບອົບພະຍົບແມ່ນຫຍຸ້ງຍາກຫຼາຍຢູ່ໃນບັງກລາແດັສ ອາຣາຄານຫຼືລັດຣາໄຄນ໌ບ່ອນ ທີ່ປະຊາຄົມໂຣຮິງຢາ ໄດ້ດຳລົງຊີວິດມາຫລາຍສັດຕະວັດແມ່ນບ້ານເກີດຂອງບັນພະບຸ ລຸດເຮົາ ພວກເຮົາຕ້ອງການຢາກຈະກັບໄປລັດອາຣາຄານ ” ສ່ວນທ່ານ Nural Islam ນັກເຄື່ອນໄຫວປົກປ້ອງສິດທິຂອງຊາວໂຣຮິງຢາທີ່ມີຫ້ອງການຢູອັງກິດແລະຜູ້ນຳປະຊາຄົມກ່າວວ່າ ເວລາດົນທີ່ຄວາມຮຸນແຮງຕໍ່ຕ້ານຊາວໂຣຮິງຢາລະເບີດຂຶ້ນຢູ່ໃນມຽນມາປະຊາຄົມນາໆຊາດ ໄດ້ໃຫ້ຄວາມສົນໃຈ ເພື່ອຢາກໃຫ້ເຂົາເຈົ້າ ໄດ້ເດີນທາງຢ່າງປອດໄພ ໄປປະເທດອື່ນ ແຕ່ກໍມີການກ່າວຫາວ່າ ປະເທດມະຫາອຳນາດພາຍນອກ ບໍ່ໄດ້ຕິດຕາມໃຫ້ການຊ່ອຍເຫຼືອແກ່ພວກອົບພະຍົບກັບຄືນໄປບ້ານເກີດຂອງພວກເຂົາເຈົ້າ ທ່ານ Islam ປະທານຂອງອົງການແຫ່ງຊາດ ຊາວໂຣຮິງຢາ ໃນລັດອາຣາຄານ ກ່າວວ່າ “ເປັນທີ່ປາກົດວ່າຫລາຍໆປະເທດໃນປະຊາຄົມນາໆຊາດຄິດວ່າຖ້າຫາກວ່າຊາວໂຣຮິງຢາທັງໝົດຫາກຖືກຍົກຍ້າຍອອກຈາກມຽນມາແລ້ວບັນຫາກ່ຽວກັບປະຊາຄົມຂອງພວກເຮົາແມ່ນໄດ້ຮັບການແກ້ໄຂແລ້ວ ພວກເຂົາເຈົ້າແມ່ນຜິດພາດ ວິກິດການຊາວໂຣຮິງຢາ ຈະບໍ່ໄດ້ຮັບການແກ້ໄຂຈົນກວ່າວ່າ ສະມາຊິກຂອງປະຊາຄົມພວກເຮົ າສາມາດກັບຄືນໄປຍັງບ້ານເກີດຂອງພວກເຂົາເຈົ້າທີ່ລັດອາຣາຄານໄດ້ ”